นายกรัฐมนตรี ยืนยัน รัฐบาลเร่งแก้ปัญหาการทุจริตเต็มที่ หากพบการติดสินบนลงโทษตามกฎหมาย
นายกรัฐมนตรี ยืนยัน รัฐบาลเร่งแก้ปัญหาการทุจริตเต็มที่ หากพบการติดสินบนลงโทษตามกฎหมายพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่องค์กรเพื่อความโปร่งใสนานาชาติ ประกาศค่าคะแนนดัชนีรับรู้การทุจริต (CPI) ค.ศ. 2019 ปรากฏว่าประเทศไทยได้ 36 คะแนน อยู่ลำดับที่ 101 จาก 180 ประเทศ ซึ่งลดลงจากปีก่อนและผู้เชี่ยวชาญมองว่าการแก้ปัญหาเรื่องสินบน การตรวจสอบเจ้าหน้าที่รัฐและความโปร่งใสของไทย ยังมีสถานการณ์ไม่แตกต่างจากปีที่ผ่านมา ว่าหากนำข้อมูลมาจาก 9 แหล่งข้อมูล จะพบว่าไทยมีลำดับดีขึ้น 5 ต่ำลง 4 จึงต้องขอความเป็นธรรมให้รัฐบาลด้วย เพราะพยายามทำอย่างเต็มที่แล้ว จะเห็นได้จากช่วงที่ผ่านมามีการดำเนินคดีกับข้าราชการระดับสูงจำนวนมาก อีกทั้งมองว่าการตรวจสอบข้อมูลต่างๆ อาจตรวจสอบจากบริษัทที่มีกระแสข่าวว่าให้สินบน ซี่งเป็นข้อเท็จจริงหรือไม่ ก็ยังตรวจสอบไม่ได้ รวมถึงข้อมูลจากสื่อโซเชียล ที่แหล่งที่มาก็ไม่ชัดเจน ดังนั้นยืนยันทุกปัญหาที่มีการร้องเรียนจะตรวจสอบทุกเรื่อง โดยหากพบว่ามีการทุจริต หรือติดสินบนจริงก็จะต้องลงโทษตามกฎหมาย แต่อย่างไรก็ตามปฏิเสธไม่ได้ว่าไทยยังมีปัญหาความไม่โปร่งใสอยู่จริง จึงกำชับว่าการให้บริการประชาชนในสถานที่ราชการเรื่องต่างๆ ต้องระมัดระวัง ห้ามรับสินบนโดยเด็ดขาดและหากประชาชนพบเห็นสามารถร้องเรียนได้